Herstelwerk by Koeberg voltooi(Argieffoto: Armand Hough/ANA) Opwekkingseenheid 2 van die Koeberg-kernkragstasie was teen Saterdag weer in diens. Volgens Eskom het hy probleme met die eenheid Vrydag omstreeks 22:00 ervaar terwyl ŉ beskermingsmodule van ŉ turbine vervang is. Die eenheid se kragopwekkingsvermoë is hierdeur beïnvloed. “Dit het geen veiligheidsrisiko’s vir die stasie ingehou nie,” het Eskom gesê. “Die eenheid is Saterdag net voor 07:00 weer in diens gebring. Die eenheid se opwekkingsvermoë sal deur die loop van die dag weer volle kapasiteit bereik.” Die eenheid was vir ŉ ononderbroke 145 dae aanlyn toe die onderbreking gebeur het. Fase 4-beurtkrag sal oor die naweek van krag bly tot verdere kennisgewing.